ຝ່າຍຕໍ່ຕ້ານໃນຊີເຣຍ ໂຈມຕີເມືອງນຶ່ງ ຂອງເລບານອນ ຕິດກັບຊາຍແດນ ຊີເຣຍ
ນາຍົກລັດຖະມົນຕີ ເລບານອນ ກ່າວວ່າ ການໂຈມຕີ ຂອງພວກຕໍ່ຕ້ານຊີເຣຍ ເປັນການໂຈມຕີ ຕໍ່ປະເທດ ແລະປະຊາຊົນ ເລບານອນ
ນາຍົກລັດຖະມົນຕີເລບານອນ ທ່ານ Tammam Salam ເອີ້ນ ການບຸກລຸກໂຈມຕີເມືອງຊາຍແດນແຫ່ງນຶ່ງ ໃນວັນເສົາວານນີ້ ໂດຍພວກກະບົດຊີເຣຍ ວ່າເປັນການໂຈມຕີຕໍ່ເລບານອນແລະ ປະຊາຊົນຂອງ ເລບານອນ ທ່ານ Salam ກ່າວວ່າ ລັດຖະບານຂອງທ່ານຈະບໍ່ໂຍະຍານໃຫ້ ເກີດຄວາມສັບສົນວຸ້ນວາຍ ແລະປ່ອຍໃຫ້ເລື້ອງຂະຫຍາຍໃຫຍ່ ອອກຈົນຄວບຄຸມບໍ່ໄດ້ ທ່ານກ່າວຕື່ມວ່າ ກອງທັບກຳລັງດຳເນີນ ງານເພື່ອຟື້ນຟູຄວາມປອດໄພ ແລະສະຖຽນລະພາບຄືນມາໃໝ່ ໃນເມືອງ Arsal ບ່ອນທີ່ການຕໍ່ສູ້ກັນໄດ້ດຳເນີນມາຕະຫລອດຄືນ ວານນີ້ ເຈົ້າໜ້າທີ່ກອງທັບເລບານອນ ກ່າວໃນວັນອາທິດມື້ນີ້ວ່າ ທະຫານ 8 ຄົນເສຍຊີວິດໃນຄວາມຮຸນແຮງດັ່ງກ່າວ ພ້ອມທັງພົນລະເຮືອນອີກ 2 ຄົນ ທາງການເລບານອນ ກ່າວວ່າ ຄວາມຮຸນແຮງດັ່ງກ່າວ ໄດ້ເລີ້ມຂຶ້ນ ເວລາພວກເຈົ້າໜ້າ ທີ່ຮັກສາຄວາມສະຫງົບ ຈັບສະມາຊິກຄົນນຶ່ງຂອງ ກຸ່ມກະບົດ ແນວໂຮມ Nusra ຢູ່ດ່ານກວດກາແຫ່ງນຶ່ງ ພວກມືປືນຝ່າຍກະບົດ ໄດ້ບຸກເຂົ້າໄປໃນເມືອງ Arsal ຮຽກຮ້ອງໃຫ້ປ່ອຍໂຕສະມາຊິກຄົນນັ້ນ ພວກເຂົາໄດ້ຍຶດເອົາສະຖານີຕຳຫຼວດຂອງເມືອງ ແລະກັກພວກທະຫານຈຳນວນນຶ່ງເປັນໂຕປະກັນ ເປັນເວລາສັ້ນໆ ກະຊວງການຕ່າງປະເທດສະຫະລັດ ປະນາມຢ່າງແຂງແຮງຕໍ່ການໂຈມຕີໃນວັນເສົາວານນີ້ ແລະກ່າວວ່າ ຕົນສະໜັບສະໜຸນຄວາມໝັ້ນ ຄົງ ຕະຫລອດທັງອະທິປະໄຕ ແລະນະໂຍບາຍຂອງເລບານນອນ ໃນການບໍ່ເຂົ້າພົວພັນໃນບັນຫາຂັດແຍ້ງຕ່າງໆໃນພາກພື້ນນັ້ນ